S'exigeix classificació empresarial en les licitacions de contractes d'obres de valor estimat igual o superior a 500.000 euros que duguin a terme les administracions públiques.
En els contractes de serveis no serà exigible la classificació empresarial, amb independència del seu valor estimat, si bé la classificació és un dels mitjans pels quals les empreses licitadores podran acreditar la seva solvència.
Les empreses licitadores no estan obligades a acreditar documentalment, en el moment de la presentació de les ofertes, el compliment dels requisits de capacitat i de solvència.
Els òrgans de contractació han d'admetre una declaració responsable que substitueixi l'acreditació documental, o bé el document europeu únic de contractació (DEUC), depenent de quin sigui el procediment de licitació.
Així, amb caràcter general, l'acreditació de la possessió de la documentació justificativa del compliment dels requisits previs exigits en els plecs, l'haurà d'efectuar únicament l'empresa licitadora en qui recaigui la proposta d'adjudicació, amb caràcter previ a l'adjudicació.
L'òrgan de contractació ha de preveure en els plecs els criteris per determinar la solvència econòmica i financera i tècnica o professional de les empreses, els requisits mínims exigits i els mitjans per acreditar-los.
Tanmateix, quan el plec d'un contracte no concreti els criteris i els requisits mínims, les empreses licitadores han d'acreditar la seva solvència a través dels mitjans establerts com a supletoris en l'article 87.3 de la LCSP –solvència econòmica i financera-, article 88.3 de la LCSP –solvència tècnica en els contractes d'obres-, article 89.3 de la LCSP –solvència tècnica en els contractes de subministrament- i article 90.2 de la LCSP–solvència tècnica en els contractes de serveis i resta de contractes-.
El volum de negocis mínim anual que s'exigeixi a les empreses com a mitjà d'acreditació de la solvència econòmica i financera no pot excedir d'una vegada i mitja el valor estimat del contracte, llevat els casos degudament justificats com aquells relacionats amb els riscos especials vinculats a la naturalesa de les obres, els serveis o els subministrament.
Si els plecs no l'estableixen, el volum anual de negocis serà una vegada i mitjà el valor estimat del contracte, referit a l'any de major volum de negoci dels tres últims conclosos quan la seva durada no sigui superior a un any, o referit al valor anual mig del contracte si la seva durada és superior a un any.
Als efectes de valorar i apreciar la concurrència del requisit de classificació d'una UTE, l'òrgan de contractació o, en el seu cas, la mesa de contractació, ha d'estar a les característiques acumulades de cadascuna de les empreses agrupades.
En tot cas, per procedir a l'acumulació de les classificacions, totes les empreses han d'estar classificades com a contractistes d'obres, llevat quan es tracti d'empreses no espanyoles d'Estats membres de la Unió Europea.
Si durant la tramitació d'un procediment i abans de la formalització del contracte es produeix la modificació de la composició de la unió temporal d'empreses, aquesta queda exclosa del procediment.
No té la consideració de modificació de la composició l'alteració de la participació de les empreses sempre que es mantingui la mateixa classificació.
Queda exclosa també del procediment d'adjudicació del contracte la unió temporal d'empreses quan alguna o algunes de les empreses que la integrin quedi incursa en prohibició de contractar.
Les operacions de fusió, escissió i aportació o transmissió de branca d'activitat de què siguin objecte alguna o algunes empreses integrades en una unió temporal no impedeixen la continuació d'aquesta en el procediment d'adjudicació.
En cas que la societat absorbent, la resultant de la fusió, la beneficiària de l'escissió o l'adquirent de la branca d'activitat no siguin empreses integrants de la unió temporal, és necessari que tinguin plena capacitat d'obrar, no estiguin incurses en prohibició de contractar i que es mantingui la solvència, la capacitat o la classificació exigida.
Una empresa licitadora pot recórrer als mitjans pertanyents a altres empreses per acreditar la solvència exigida en una licitació, amb independència del vincle que mantingui amb aquestes, sempre que demostri a l'òrgan de contractació que, per a l'execució del contracte, disposarà efectivament dels mitjans aliens.
Així mateix, pel que fa als criteris relatius als títols d'estudis i professionals, o a l'experiència professional pertinent, les empreses licitadores únicament podran recórrer a la capacitat d'altres empreses si aquestes executaran les obres o prestaran els serveis pels quals són necessàries dites capacitats.